2001/33/EY: Neuvoston päätös, tehty 19 päivänä joulukuuta 2000, Euroopan talousyhteisön ja Ukrainan 5 päivänä toukokuuta 1993 parafoidun kirjeenvaihtona tehdyn sopimuksen allekirjoittamisesta Euroopan yhteisön ja Ukrainan tekstiilituotteiden kauppaa koskevan sopimuksen, sellaisena kuin se on viimeksi muutettuna 15 päivänä lokakuuta 1999 parafoidulla kirjeenvaihtona tehdyllä sopimuksella, voimassaolon jatkamisesta ja muuttamisesta



Virallinen lehti nro L 016 , 18/01/2001 s. 0001 - 0002



Neuvoston päätös, tehty 19 päivänä joulukuuta 2000, Euroopan talousyhteisön ja Ukrainan 5 päivänä toukokuuta 1993 parafoidun kirjeenvaihtona tehdyn sopimuksen allekirjoittamisesta Euroopan yhteisön ja Ukrainan tekstiilituotteiden kauppaa koskevan sopimuksen, sellaisena kuin se on viimeksi muutettuna 15 päivänä lokakuuta 1999 parafoidulla kirjeenvaihtona tehdyllä sopimuksella, voimassaolon jatkamisesta ja muuttamisesta (2001/33/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen kanssa, ottaa huomioon komission ehdotuksen, sekä katsoo seuraavaa: (1) Komissio on neuvotellut yhteisön puolesta kirjeenvaihtona tehdyn kahdenvälisen sopimuksen voimassa olevan Euroopan talousyhteisön ja Ukrainan välisen tekstiilituotteiden kauppaa koskevan sopimuksen(1) ja sen pöytäkirjojen voimassaolon jatkamisesta ja muuttamisesta. (2) Kirjeenvaihtona tehty sopimus parafoitiin 2 päivänä lokakuuta 2000. (3) Kirjeenvaihtona tehty sopimus olisi allekirjoitettava yhteisön puolesta. (4) Kyseistä kirjeenvaihtona tehtyä sopimusta olisi vuoden 2000 kiintiöiden korotuksia koskevat määräykset huomioon ottaen sovellettava väliaikaisesti mahdollisimman pian ennen vuoden 2000 loppua, kunnes asianomaiset menettelyt sopimuksen muodolliseksi tekemiseksi on saatu päätökseen ja edellyttäen, että Ukraina soveltaa sitä vastavuoroisesti, ON PÄÄTTÄNYT SEURAAVAA: 1 artikla Hyväksytään Euroopan yhteisön puolesta Euroopan talousyhteisön ja Ukrainan 5 päivänä toukokuuta 1993 parafoitu kirjeenvaihtona tehty sopimus Euroopan yhteisön ja Ukrainan tekstiilituotteiden kauppaa koskevan sopimuksen, sellaisena kuin se on viimeksi muutettuna 15 päivänä lokakuuta 1999 parafoidulla kirjeenvaihtona tehdyllä sopimuksella, voimassaolon jatkamisesta ja muuttamisesta sillä edellytyksellä, että neuvosto tekee päätöksen sopimuksen tekemisestä. Sopimuksen teksti on tämän päätöksen liitteenä. 2 artikla Neuvoston puheenjohtaja oikeutetaan nimeämään henkilöt, joilla on valtuudet allekirjoittaa kirjeenvaihtona tehty sopimus yhteisön puolesta sillä edellytyksellä, että sopimus tehdään. 3 artikla Kirjeenvaihtona tehtyä sopimusta sovelletaan väliaikaisesti 1 päivästä marraskuuta 2000 odotettaessa sopimuksen virallista tekemistä, jollei Ukrainan vastavuoroisesta kirjeenvaihdon väliaikaisesta soveltamisesta muuta johdu. 4 artikla 1. Komissio voi keskeyttää kaksinkertaisen tarkkailun järjestelmän soveltamisen tiettyihin tuotteisiin neuvoteltuaan Ukrainan kanssa tekstiilituotteiden kauppaa koskevan sopimuksen 2 artiklan 1 kohdan viimeisen alakohdan, sellaisena kuin se on muutettuna kirjeenvaihdon 3 kohdan 4 alakohdalla, mukaisesti tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä 12 päivänä lokakuuta 1993 annetun neuvoston asetuksen (ETY) N:o 3030/93(2) 17 artiklassa säädettyä menettelyä noudattaen. 2. Komissio ottaa käyttöön kirjeenvaihtona tehdyn sopimuksen 6 kohdassa tarkoitetut toimenpiteet, joilla vuonna 2000 sovellettava kiintiömenettely otetaan käyttöön uudelleen, jos Ukraina ei sovella kirjeenvaihtona tehdyn sopimuksen 4 kohdassa tarkoitettuja tariffeja asetuksen (ETY) N:o 3030/93 17 artiklassa säädettyä menettelyä noudattaen. Tehty Brysselissä 19 päivänä joulukuuta 2000. Neuvoston puolesta Puheenjohtaja J. Glavany (1) EYVL L 123, 17.5.1994, s. 718. (2) EYVL L 275, 8.11.1993, s. 1, asetus sellaisena kuin se on viimeksi muutettuna komission asetuksella (EY) N:o 1987/2000 (EYVL L 237, 21.9.2000, s. 24).